b'\n_START_ARTICLE_\nMaserati Quattroporte\n_START_SECTION_\nQuattroporte 1a\n_START_PARAGRAPH_\nEsimese p\xc3\xb5lvkonna Quattroporte disain p\xc3\xb5hines Pietro Frua disainitud mudelil Maserati 5000 GT, mille oli lasknud 1961. aastal eritellimusel valmistada Aga Khan IV. 1963. aasta Torino auton\xc3\xa4itusel esitleti koos Maserati Mistraliga esimese p\xc3\xb5lvkonna Quattroportet, teise nimega Tipo 107, mille oli samuti disaininud Frua. Auto varustati mudelitelt Maserati 450S ja Maserati 5000 GT tuntud V8 mootoriga, mille t\xc3\xb6\xc3\xb6mahtu v\xc3\xa4hendati 4136\xc2\xa0cm\xc2\xb3-ni. J\xc3\xb5uallika v\xc3\xb5imsus oli 191\xc2\xa0kW ja suurim p\xc3\xb6\xc3\xb6rdemoment oli 362 Nm, 4000 p\xc3\xb6\xc3\xb6rde juures. Auto varustati kas viiek\xc3\xa4igulise ZF S5-325 manuaal- v\xc3\xb5i kolmek\xc3\xa4igulise Borg-Warneri automaatk\xc3\xa4igukastiga. Auto tippkiiruseks oli s\xc3\xb5ltuvalt mootorist ja \xc3\xbclekandest kuni 230\xc2\xa0km/h._NEWLINE_Quattroporte, mille kere ehitati Maggiora poolt, ja mis pandi kokku ja v\xc3\xa4rviti Vignale poolt Torinos, oli v\xc3\xa4ga luksuslik auto. Istmed olid kaetud Connolly nahaga ja see oli \xc3\xbcks esimesi autosid, mille varustusse kuulusid konditsioneer ja elektriaknad. Aastatel 1963\xe2\x80\x931966 toodeti 260 Quattroportet._NEWLINE_Quattroporte 1a peamisteks konkurentideks olid sellised kiired luksusautod nagu Facel Vega II ja Lagonda Rapide\n_START_SECTION_\nQuattroporte 2a\n_START_PARAGRAPH_\n1966 uuendati auto v\xc3\xa4limust ja senine mootor asendati 4,7-liitrise V8-mootoriga, v\xc3\xb5imsusega 216\xc2\xa0kW ja suurima p\xc3\xb6\xc3\xb6rdemomendiga 382 Nm 3800 p\xc3\xb6\xc3\xb6rde juures. Autodel asendati ka senine De Dion vedrustus j\xc3\xa4iga tagasillaga, mis tagas vaiksema s\xc3\xb5idu, eelk\xc3\xb5ige kehvematel teeoludel._NEWLINE_Esimese p\xc3\xb5lvkonna Quattroportede omanike hulka kuulusid muuhulgas Leonid Bre\xc5\xbenev, Aga Khan IV, Mario del Monaco, Giovanni Volpi, Anthony Quinn, Stewart Granger, Alberto Sordi, Rainier III. Marcello Mastroiannile ja Peter Ustinovile kuulus koguni kaks Quattroportet. _NEWLINE_Tootmine l\xc3\xb5petati ametlikult 1969, kuid eritellimusel valmistati \xc3\xbcksikuid veel aastani 1971._NEWLINE_Kokku valmistati 759 esimese p\xc3\xb5lvkonna Quattroportet.\n_START_SECTION_\nQuattroporte II (1974\xe2\x80\x931978)\n_START_PARAGRAPH_\n1974. aasta Torino auton\xc3\xa4itusel esitles Maserati teise p\xc3\xb5lvkonna Quattroportet. Auto p\xc3\xb5hines Citro\xc3\xabn SM-i \xc5\xa1assiil, kuna Citro\xc3\xabn oli vahepeal ostnud Maserati. Auto disainiti Bertone disainistuudios Nuccio Bertone poolt, ning see on ainuke \xc3\xb5hkvedrustuse ja esiveoga Quattroporte. Auto peamiste konkurentidena n\xc3\xa4hti Fiat 130, Jaguar XJ6, BMW 2800, ning Mercedes-Benz 280. Paraku oli \xc3\xbclemaailmne k\xc3\xbctusekriis v\xc3\xa4hendanud n\xc3\xb5udlust sedalaadi autode j\xc3\xa4rele, ning ka Maserati Merakilt p\xc3\xa4rit suhteliselt tagasihoidlik mootor j\xc3\xa4i auto suure kere ja massi jaoks liialt n\xc3\xb5rgaks. Kolmeliitrine V6, v\xc3\xb5imsusega 142\xc2\xa0kW ja suurima p\xc3\xb6\xc3\xb6rdemomendiga 255 Nm, 4000 p\xc3\xb6\xc3\xb6rde juures, v\xc3\xb5imaldas auto tippkiiruseks 200\xc2\xa0km/h._NEWLINE_1975. aastal esitleti Genfi auton\xc3\xa4itusel 3,2-liitrise mootoriga v\xc3\xb5imsamat versiooni, kuid p\xc3\xa4rast Citro\xc3\xabni lahkumist Maseratist samal aastal j\xc3\xa4i projekti arendamine pooleli. Selleks ajaks oldi valmistatud kuus prooviautot ning j\xc3\xa4rgij\xc3\xa4\xc3\xa4nud osadest ehitati veel seitse autot, mis m\xc3\xbc\xc3\xbcdi maha. T\xc3\xa4naseni on teadaolevalt s\xc3\xa4ilinud vaid viis teise p\xc3\xb5lvkonna Quattroportet.\n_START_SECTION_\nQuattroporte III (1979\xe2\x80\x931990)\n_START_PARAGRAPH_\n1976. aastal esitleti Torino auton\xc3\xa4itusel kolmanda p\xc3\xb5lvkonna Maserati Quattroporte protot\xc3\xbc\xc3\xbcpi, mis p\xc3\xb5hines ItalDesigni disaineri Giorgetto Giugiaro disainitud ideeautodel Medici I ja Medici II. Need olid ehitatud Maserati Kyalami p\xc3\xb5hjale, mis omakorda p\xc3\xb5hines De Tomaso Longchampil. Auto tootmise initsiaatoriks oli hiljuti firma \xc3\xbclemuseks saanud Alejandro de Tomaso, kes lootis uuest Quattroportest Itaalia autot\xc3\xb6\xc3\xb6stuse vastust Mercedes-Benz 450SEL 6.9-le._NEWLINE_1979. aasta Torino auton\xc3\xa4itusel esitleti ametlikku Quattroporte III t\xc3\xbc\xc3\xbcbinimetusega AM 330. Tootmist alustati j\xc3\xa4rgmisel aastal Milanos Inncoenti tehases. Tagaveolise auto j\xc3\xb5uallikateks said 4,2-liitrine V8, v\xc3\xb5imsusega 188\xc2\xa0kW ja 4,9l V8, v\xc3\xb5imsusega 207\xc2\xa0kW. Autol oli kolmek\xc3\xa4iguline Borg-Warneri automaatk\xc3\xa4igukast, mis hiljem asendati Chrysleri Torqueflighti k\xc3\xa4igukastiga._NEWLINE_K\xc3\xa4sitsi koostatud Quattroportest kujunes koos Aston Martin Lagonda, Bentley Mulsanne ja Rolls-Royce Silver Spiritiga, \xc3\xbcks oma aja kallemaid autosid._NEWLINE_1986. aasta Torino auton\xc3\xa4itusel esitleti pikendatud kerega Maserati Quattroportet, mille pikkuseks oli 5560\xc2\xa0mm. Lisaks pikemale teljevahele oli muudetud ka v\xc3\xa4limust ja \xc3\xbcsna p\xc3\xb5hjalikult ka auto siseruumi. Autot on kasutatud ka 1987. aasta filmis "Jooksev mees" ("Running man") Arnold Schwarzeneggeriga peaosas.\n_START_SECTION_\nMaserati Royale\n_START_PARAGRAPH_\n14. detsembril 1986 esitleti Maserati Royale\'i, mis oli m\xc3\xb5nev\xc3\xb5rra muudetud v\xc3\xa4limusega Quattroporte veelgi luksuslikum, v\xc3\xb5imsam ja kallim versioon. Royale\'i toodeti vaid eritellimusel, ning nelja tootmisaasta jooksul valmistati k\xc3\xb5igest 55 autot._NEWLINE_Auto tootmine l\xc3\xb5petati 1990. aastal, kokku valmistati 2141 kolmanda p\xc3\xb5lvkonna Quattroportet._NEWLINE_Quattroporte III omanike hulka kuulusid Itaalia president Alessandro Pertini, tenor Luciano Pavarotti ja kirjastaja Malcolm Forbes, samuti Maroko, Jordaania ja Brunei valitseva perekonna liikmed._NEWLINE_Maserati Quattroporte III on kujutatud ka filmides "Ristiisa III", "K\xc3\xa4rbes" ("The Fly"), "New York Stories", "Rocky III" ja "Rocky V" ja telesarjas "Miami Vice".\n_START_SECTION_\nQuattroporte IV (1994\xe2\x80\x932001)\n_START_PARAGRAPH_\nP\xc3\xa4rast seda, kui Fiat oli omandanud Maserati ja investeerinud firmasse suuri summasid, toodi 1994. aasta Torino auton\xc3\xa4itusel koos uue Maserati Ghibli ja Maserati Shamaliga v\xc3\xa4lja neljanda p\xc3\xb5lvkonna Quattroporte. Auto disainis Marcello Gandini, ning see baseerus neljaukselisel Maserati Biturbol. Hoolimata sellest, et auto teljevahe oli 5\xc2\xa0cm Biturbo omast suurem, oli uue p\xc3\xb5lvkonna auto senistest Quattroportedest tunduvalt v\xc3\xa4iksem ja \xc3\xbcsna aerod\xc3\xbcnaamiline (\xc3\xb5hutakistustegur 0,31). Eesmootori ja tagaveoga auto algne j\xc3\xb5uallikas oli kaheliitrine turbomootor v\xc3\xb5imsusega 211\xc2\xa0kW ja suurima p\xc3\xb6\xc3\xb6rdemomendiga 359 Nm 5500 p\xc3\xb6\xc3\xb6rde juures. Seda toodeti Itaalia turu jaoks, kuna Itaalias kehtis toona uutele autodele suurema mootoriga kui 2 liitrit 38% k\xc3\xa4ibemaks tavap\xc3\xa4rase 18% asemel. Eksporditurgude jaoks oli 2,8 l V6 turbomootor, v\xc3\xb5imsusega 209\xc2\xa0kW ja suurima p\xc3\xb6\xc3\xb6rdemomendiga 422 Nm 3500 p\xc3\xb6\xc3\xb6rde juures._NEWLINE_Sisemus oli Quattroportedele omaselt luksuslik ning viimistletud naha ja puiduga, kuid polnud sama ruumikas kui varasemate p\xc3\xb5lvkondade interj\xc3\xb6\xc3\xb6rid. Quattroporte IV oli \xc3\xbchtlasi esimene Maserati mudel, mille varustusse kuulus ka turvapadi._NEWLINE_Sportliku sedaankerega Maserati Quattroporte peamiseks konkurendiks peeti BMW 5. seeria mudeleid, eelk\xc3\xb5ige neljaliitrise V8-mootoriga BMW 540._NEWLINE_1996 lisandus Quattroporte mootorivalikusse ka 3,2-liitrine topeltturboga V8, v\xc3\xb5imsusega 246\xc2\xa0kW ja suurima p\xc3\xb6\xc3\xb6rdemomendiga 450 Nm 4400 p\xc3\xb6\xc3\xb6rde juures. See andis auto tippkiiruseks 270\xc2\xa0km/h.\n_START_SECTION_\nQuattroporte V (2004\xe2\x80\x93...)\n_START_PARAGRAPH_\nViienda p\xc3\xb5lvkonna Maserati Quattroportet esitleti 9. septembril 2003 Frankfurdi auton\xc3\xa4itusel. Pininfarina disainitud mudelit hakati tootma 2004. Auto 4,2-liitrine V8-mootor v\xc3\xb5imsusega 000\xc2\xa0kW (?) ja suurima p\xc3\xb6\xc3\xb6rdemomendiga 460 Nm 4250 p\xc3\xb6\xc3\xb6rde juures on sama, mida kasutatakse ka mudelitel Coup\xc3\xa9, Spyder, GranSport ja GranTurismo. Ligi kahetonnise auto tippkiirus on 270\xc2\xa0km/h ja kiirendus 0\xe2\x80\x93100\xc2\xa0km/h on 5,6 sekundit._NEWLINE_V\xc3\xb5rreldes eelmise p\xc3\xb5lvkonnaga on uus Quattroporte kasvanud m\xc3\xb5\xc3\xb5tmetes ja meenutab seet\xc3\xb5ttu pigem esimese ja kolmanda p\xc3\xb5lvkonna Quattroportesid. Mudelile omaselt on sisemus luksuslik, kasutatud on nahka ja puitu.\n_START_SECTION_\nSport GT\n_START_PARAGRAPH_\n2005. aasta Frankfurdi auton\xc3\xa4itusel esitleti versiooni Quattroporte Sport GT. Autol muudeti \xc3\xbclekannet, v\xc3\xa4ljalaset ja vedrustust samuti v\xc3\xa4limust. Lisatud on ka 360\xc2\xa0mm l\xc3\xa4bim\xc3\xb5\xc3\xb5duga komposiitmaterjalist Brembo ketaspidurid. Sport GT sisemuses kasutati sportlikuma mulje loomiseks s\xc3\xbcsinikkiudu ja Alcantara-nahka.\n_START_SECTION_\nExecutive GT\n_START_PARAGRAPH_\n2006. aasta Detroiti auton\xc3\xa4itusel esitleti eriti rikkaliku lisavarustusega Maserati Quattroporte versiooni Executive GT. M\xc3\xb5nev\xc3\xb5rra muudeti ka auto v\xc3\xa4limust._NEWLINE_Praegu peetakse Maserati Quattroporte peamisteks konkurentideks selliseid suuri saksa luksussedaane nagu Audi A8, BMW 7. seeria, Mercedes-Benz S-klass, Mercedes-Benz CLS-klass, samuti Jaguari mudeleid XJ ja XJ. T\xc3\xb5en\xc3\xa4oliselt hakkavad Quattroportega konkureerima ka l\xc3\xa4hiaastatel m\xc3\xbc\xc3\xbcki j\xc3\xb5udvad Aston Martin Rapide ja Porsche Panamera.'